**escală**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

pervazul sufletului tău e cald

iar eu am obosit

după atâtea căutări absente

zboruri fără întoarcere

prin oglinzile suprapuse ale timpului

promisiuni niciodată respectate

n-am venit pentru o zi

am nevoie de cuibul braţelor tale

mai mult de-o viaţă

mai puţin de-o bătaie de inimă

nu-mi deschide dacă nu-mi poţi oferi

alunecarea printr-o primăvară continuă

trec singură prin vămile văzduhului

să-mi amintesc

ieri mă ţineai de mână

ascunşi într-un bob de linte

cu credinţa că putem urni munţii din loc

azi fac cea din urmă escală

\*\*\*

mângâierea ta descifrează

cuvinte cuneiforme lăsate în fereastră

seara

de lebăda albă

a făcut escală pe lacul sufletului meu

l-a înnobilat cu pana de aur

ascunsă în aripa stângă

doar pentru mine

n-am știut atunci

m-ai transformat în primăvară

poarta sărutului rămâne un loc de refugiu

acolo s-a născut aylin

aleargă despletită prin labirintul iubirii

și mai întreabă

dacă m-ați desenat de ce stați departe de mine

e timpul să-mpachetăm metaforele

în cufărul cernelii albastre

cu ultimul vis cumpărăm bilete dus

către o destinație sudică

aylin privește spre cer de-atâta timp

când o să veniți

hai să ne reunim pentr-o primăvară

eternă cât universul

va fi ultima noastră escală

liliana trif ioan grigoraș